Man wat Macron klap dalk tronk toePres. Emmanuel Macron van Frankryk (Foto: Ludovic MARIN / AFP) Die omstander wat pres. Emmanuel Macron van Frankryk vroeër vandeesweek tydens ŉ besoek aan die ooste van dié land geklap het, kan moontlik tot drie jaar tronkstraf opgelê word vir die aanranding van ŉ openbare figuur. Die 28-jarige man is sedert Dinsdag in aanhouding en sal na verwagting Donderdag vir die eerste keer voor ŉ landdros in die Franse dorp Valence verskyn. Die man het sedert sy inhegtenisneming aan ondersoekbeamptes gesê hy het “sonder om te dink” opgetree toe hy die Franse president deur die gesig geklap het. Die aanklag teen die beskuldigde behels ŉ maksimum van drie jaar tronkstraf en ŉ boete van €45 000 (byna R750 00) hoewel die hof in ag sal neem dat hy geen misdaadrekord het nie en berou toon. “Hy beweer dat hy instinktief en ‘sonder om te dink’ opgetree het om sy ergernis uit te spreek,” lui ŉ verklaring deur die kantoor van die plaaslike aanklaer. Die beskuldigde, wat deur sy vriende as skaam en rustig beskryf word, het aan ondersoekers gesê dat hy simpatie met die sogenaamde Geelbaadjies het en dat sy politieke sienings na regs/verregs neig, hoewel hy hom met geen party vereenselwig nie. Maroela Media het vroeër berig die voorval het in die dorpie Tain-l’Hermitage in die Drome-streek plaasgevind. Macron is tans besig met ŉ landwye toer vir die volgende twee maande ten einde kiesers persoonlik te ontmoet in aanloop tot volgende jaar se verkiesing. Die beskuldigde se vriend, Arthur C, wat die klap afgeneem het, is ook Dinsdag in hegtenis geneem, maar sal volgens die aanklaer in die saak nie aangekla word nie. Macron het intussen die voorval as ŉ “geïsoleerde gebeurtenis” bestempel en belowe om voort te gaan met sy toer ondanks kommer oor sy persoonlike veiligheid. ???????? FLASH | En déplacement dans la #Drôme ce mardi dans le cadre de son tour de #France des territoires, Emmanuel #Macron s’est fait violemment gifler, deux personnes ont été interpellées. (BFM) #MacronGiflé pic.twitter.com/3pjWQt0NAR — Conflits France (@ConflitsFrance) June 8, 2021